作者：刘克庄
词牌/韵律：沁园春

paragraphs: 老子衰颓，晚与亲朋，约法三章。
有谈除目者，勒回车马，谈时事者，麾出门墙。
已挂衣冠，怕言轩冕，犯令先当举罚觞。
书尺里，但平安二字，多少深长。
溪翁苦未相忘。
我今有双鱼烦寄将。
道荒芜羞对，宫中莲烛，昏花难映，阁上藜光。
闻庙瑟音，识关雎乱，诗学专门尽不妨。
百年后，尚庶几申白，不数韦康。